《游洞霄》
宋代·聂兼善

吾闻洞霄山水妙天下，缭白萦青胜图写。
九重扃錀极深严，一青宽闲更潇洒。
倚空天柱何孤高，诸峰罗立犹儿曹。
长松怪石入题品，金堂玉室供游遨。
此地隐居皆胜士，道骨仙风绝尘滓。
就中俞子最少年，炯若芙蓉映秋水。
青鞋布袜千里来，一见使我昏眸开。
谈空说有坐终日，舌涛衮衮生风雷。
鄙夫未愚晚闻道，寄傲嵌岩事幽讨。
只缘方寸无荆棘，渐喜丹田熟梨枣。
人生百岁空自忙，读书博塞俱亡羊。
劝君火急烹铅汞，莫待倒景飞屋梁。
春风又放莺求友，烟外暗黄初著柳。
南行傥遇置书邮，莫忘超然北山叟。